CELEX: C2005/019/65
Language: fi
Date: 2005-01-22 00:00:00
Title: Asia T-427/04: Ranskan tasavallan 13.10.2004 Euroopan yhteisöjen komissiota vastaan nostama kanne

22.1.2005   
            
            
               FI
            
            
               Euroopan unionin virallinen lehti
            
            
               C 19/31
            
         Ranskan tasavallan 13.10.2004 Euroopan yhteisöjen komissiota vastaan nostama kanne
   (Asia T-427/04)
   (2005/C 19/65)
   Oikeudenkäyntikieli: ranska
   Ranskan tasavalta on nostanut 13.10.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan asiamiehinä ovat Ronny Abraham, Géraud de Bergues ja Stéphanie Ramet ja prosessiosoite on Luxemburgissa.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa kokonaisuudessaan komission 2.8.2004 tekemän päätöksen nro C(2004) 3061, joka koskee Ranskan tasavallan France Télécomille myöntämää valtiontukea, ja
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Tämän kanteen kohteena olevassa päätöksessä katsottiin, että France Télécomiin (FT) tammikuun 1994 ja joulukuun 2002 välisenä aikana sovellettava elinkeinoverojärjestelmä oli yhteismarkkinoille soveltumatonta valtion tukea.
   Kantaja vetoaa väitteidensä tueksi ensimmäiseksi siihen, että komissio on tehnyt ilmeisen arviointivirheen ja oikeudellisen virheen. Tältä osin Ranskan tasavalta katsoo, että komission analyysi verotusjärjestelmästä, jota FT:iin sovelletaan posti- ja France Télécomin julkisen palvelun järjestämisestä 2.7.1990 annetun lain nro 90-568 nojalla, oli väärä. Kantajan mukaan komissio on yhtäältä luokitellut FT:lta vuosina 1991–1993 kannetun maksun yhdistelmämaksuksi, vaikka se oli pelkästään veronluonteinen maksu, ja toisaalta katsonut, että FT:iin sovellettiin vuosien 1991–2002 välisenä ajanjaksona kahta erillistä verotusjärjestelmää, vaikka kyseessä oli yksi yleinen verotusjärjestelmä, joka oli jaettu kahdelle ajanjaksolle. Näin ollen vastaajan olisi pitänyt maksaa korvausta ajanjaksolta 1991–2002.
   Kantaja vetoaa Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä annetun asetuksen 15 artiklan rikkomiseen siltä osin kuin komission olisi pitänyt katsoa, että kymmenen vuoden jakso alkaen tuen myöntämispäivästä eli 2.7.1990, jolloin lailla nro 90-568 säädettiin kyseessä olevasta verotusjärjestelmästä kokonaisuudessaan ja lopullisesti, oli päättynyt, kun vastaajan ensimmäinen tietojensaantipyyntö päivättiin 28.6.2001.
   Kantaja vetoaa lisäksi luottamuksensuojan periaatteen loukkaamiseen siltä osin kuin kanteen kohteena olevalla päätöksellä velvoitetaan perimään tuki takaisin FT:lta sekä omien puolustautumisoikeuksiensa loukkaamiseen siltä osin kuin komissio teki tuen olemassaolon toteavan päätöksen antamatta Ranskan viranomaisille mahdollisuutta lausua komission keskeisestä perustelusta eli siitä, että FT:lta vuosina 1991–1993 kannettu maksu olisi ollut yhdistelmämaksu.